Annaberg-Buchholzi Püha Anna kirik

**Püha Anna kirik** (saksa keeles *St.-Annen-Kirche*) on Annaberg-Buchholzis Saksimaal asuv rikkaliku interjöörikujundusega hiliskeskaegne kodakirik, mille ehitusstiil kannab nii hilisgootika kui ka renessanssarhitektuuri tunnusjooni. 

## Kirjeldus
Kirik kuulub oma suuruse, markantse võlvlae ja väärtusliku sisustuse poolest Saksimaa tähtsaimate kultuurimälestiste hulka. Sel on oma oluline koht linna siluetis ja kirik on tunnistuseks Annabergi rikkusest, mille tõi hõbedakaevandamine 16. sajandi algul. Kirik on pühitsetud Maarja emale Annale, keda peeti muuhulgas mäetööliste kaitsepühakuks. Anna kirik ehitati 1499.–1525. aastal roomakatoliku kirikuks, kuid alates 1539. aastast on see evangeelne-luterlik pühakoda.

65 meetrit pikk ja 40 meetrit lai kirik on suurim hilisgooti kirik Saksimaal. Kirikul on massiivne nelinurgal asetseva oktogooni kujuline kellatorn, mille kõrgus on 78 m ja mida kroonib renessanssvormides tornikiiver. Ehitusmaterjalina on kasutatud ümbruskonna kivimurdudest saadud gneissi. Lääneportaali kujundus pärineb 1928. aastast.

Annaberg-Buchholz, Große Kirchgasse und Annenkirche.jpg|Große Kirchgasse ja Anna kirik
StAnnenKircheAnnabergBuchholz.jpg|Vaade kirikule kirdest
St. Annenkirche Annaberg-Buchholz (03).JPG|Vaade koorilõpmikule
Annaberg Annen-Kirche (01) 2006-11-04.jpg|Lääneportaal


### Ruum
Ehitis on tüüpiline kolmelööviline kodakirik, mille kolm löövi on ühe kõrgusega ja külglöövid vaid vähe pealöövist kitsamad. Kiriku võlvitud siseruum on 28 m kõrge, kujundatud heledates beežides ja kuldpruunides toonides. Aknad on kõrged ja laiad ning ruum mõjub avara, valgusküllase ja kergena. Peamine vaatamisväärsus on kaarjate roietega kujundatud võlvikuteta võrkvõlvlagi, mille roided moodustavad lillereakujulise mustri piki löövi. Lillede keskkohale annavad oma aktsendi kullatisega kujundatud päiskivid. Roidestikku täiendavad peenejoonelised ornamentaalsed laemaalingud. Hulknurksete piilarite kante rõhutavad kergete püstrihvadena kujundatud piilaritahud, piilareil puuduvad kapiteelid ja roided väljuvad piilaripinnast sujuvalt eri kõrgustel. Kiriku ehitusmeister oli Benedikt Rejti õpilane, Schweinfurdist pärit Jacob Haylmann.

19860807220NR Annaberg-Buchholz Annenkirche zur Orgel.jpg|Kiriku siseruum vaatega läände
19860807230NR Annaberg-Buchholz Annenkirche.jpg|Siseruumi vaade ida suunas
Annaberg, Annakirche, Gewölbe, Foto A. d´Orfey 2011.JPG|Pealöövi võlvlagi
St. Annenkirche Annaberg-Buchholz (18).JPG|Külglöövi võlvlagi
St. Annenkirche Annaberg-Buchholz (14).JPG|Vaade peaaltarile ja ristimiskivile


### Sisustus
Kiriku sisustuses on väärtuslikke hilisgooti kunstiteoseid, nagu skulptor Franz Maidburgi raiutud polükroomne kantsel, Hans Hesse maalitud "Mäealtar", Freibergi toomkiriku Tulbikantsli autori H. W. loodud raiddekooriga siseportaal "Schönes Tür" ja lille õiekrooni kujuline ristimiskivi. Restaureeritud orel pärineb 1884. aastast, sel on üle 4000 vile ja 65 registrit.

19860807250NR Annaberg-Buchholz Annenkirche Kanzel.jpg|Kantsel aastaist 1520–1522
Annaberg Buchholz Eglise Sainte Anne Chaire.JPG|Vaade koorirõdule ja kantslile
Annaberger-Bergaltar middle section.jpg|"Mäealtari" keskpaneel
St. Annenkirche Annaberg-Buchholz Schöne Pforte.jpg|Siseportaal "Schönes Tür"


## Viited

## Välislingid
* Kiriku ajaloost kiriku ja koguduse kodulehel (saksa keeles)